|  |
| --- |
|  **“Is God nog sigbaar?”****1 John 4:7 – 21** |

Kan jy en het jy al ŉ vergestalting van God gesien?

Ek bedoel nie die gruwel van afgodsbeelde nie.

Het jy al ŉ lewende, dinamiese, godgegewe voorstelling gesien waaruit jy God kon leer ken?

– wie Hy is, wat sy geaardheid is en wat Hy doen?

Kan jy jou indink hoeveel makliker die lewe in geloof dalk sou wees as ons God se teenwoordigheid kon sien en ervaar?

Hoeveel makliker dit sou wees om ander van God te vertel as ons iets van Hom vir hulle kon wys?

God is egter ŉ geestelike wese wat vir ons onsienlik is (NGB 1).

In die begin was daar geen belemmering nie en Adam en Eva het sy teenwoordigheid direk beleef – hulle het saam in die paradys gewandel (Gen. 3:8)

Maar na die sondeval, toe die mens in ongehoorsame verraad self soos God wou wees, is ons vasgevang in ŉ fisiese of vleeslike wêreld, geestelike dood.

Maar in sy onbegryplikheid het God ons nie verwerp nie.

Hy het Homself en sy uitweg van versoening en herstel in ons fisiese werklikheid bekend gemaak en uitgevoer.

By geleentheid het Hy direk aan enkele mense verskyn, en Hy het dit wat Hy van Homself en sy verlossing bekend wou maak laat opskryf – ons het dit as sy Woord, die Bybel.

En toe die tyd ryp was, toe het God self gekom in Jesus Christus.

Dis wat ons vier met Kersfees – Ons dink veral aan God se selfverloëning, sy vernedering om fisies mens te word, ŉ hulpelose weerlose babatjie.

Die onsienlike God het sigbaar geword. In die Ou Testament het die profete daarvan gepraat, die Verlosser wat God so lank belowe het, het gekom, is gebore as ŉ mens.

In Christus kan ons God in hierdie fisiese werklikheid prakties hoor en sien.

Ons het direkte en geloofwaardige getuienis daarvan – soos Johannes die apostel wat skryf, *“Ons het Hom self gehoor; ons het Hom met ons eie oë gesien; ja, ons het Hom gesien en met ons hande aan Hom geraak.”* (1 Joh. 1:1)

In Jesus Christus het God as onsienlike geestelike wese fisies sigbaar geword in ons midde.

Sy voete het vuil geword met stof en Hy het natgeword as dit reën, Hy het honger geword en dors geken.

Hy het gebloei toe hulle Hom gegesel het, en Hy het fisies doodgegaan aan die kruis toe Hy homself in onverklaarbare liefde oorgegee het en sy liggaam vir ons geskeur is as betaling vir al die skuld van ons sondes.

Maar, steeds in hierdie fisiese wêreld van sien en vat het God wonderbaarlik oorwin in Jesus se fisiese opstanding en sy verskyning in die liggaam. Thomas die apostel is oortuig toe hy sy eie vingers in die spykergate van sy hande gesteek het.

En toe? Toe vaar Hy op na die Hemel en is Jesus nie meer fisies in liggaam in hierdie wêreld nie.

Het God se teenwoordigheid in ons wêreld opgehou?

Is daar vir ons niks meer as net die gedagtes en meditering oor Hom nie?

Of is daar steeds ŉ vergestalting, ŉ fisiese uitbeelding van wie Hy is en wat Hy doen?

Het jy gesien en gehoor wat ons netnou gelees het?

Dat God wel vir ons en vir almal in die wêreld ŉ sienbare, tasbare vergestalting gee

van sy liefde en sy genade, van sy versorging en van sy vrede?

Kom ons kyk mooi wat die Heilige Gees hier deur Johannes die apostel van Jesus vir ons leer:

Die hele gedeelte fokus baie sterk op die liefde wat God se kinders, die gemeente hier en orals, vir mekaar moet hê.

Johannes noem dit nie net gereeld nie, hy beklemtoon dit met die struktuur van die gedeelte. Hy begin daarmee – dat “ons mekaar moet liefhê”, en hy eindig daarmee, dat ons ook “ons broer (en suster) moet liefhê.

Johannes leer dat a) God die bron van liefde is *(7, 8, 16);* en

b) dat Hy sy liefde bewys deur die onbeskryflike geskenk van liefde wat Hy aan ons gegee het in Jesus Christus se offerdood wat versoening en lewe bewerk *(9, 10, 14)* vir elkeen wat glo*(15)*

c) dat Hy sy Gees in ons gee sodat Hy en sy liefde in ons bly *(12, 13, 16)*

d) sodat ons soos Jesus in sy liefde sal lewe*(17),* sonder vrees vir God se oordeel(17) en

deur ons sigbare liefde vir mekaar ŉ uitbeelding sal wees van Hom (12), ŉ sienbare, tasbare vergestalting van wie Hy

ás ons mekaar sal liefhê *(11, 12, 20).*

1. Waar kom liefde vandaan?

Liefde kom van God af (v.7). Hy is liefde (v.16).

In sy wese is hy die oorsprong van ware liefde,

die bron, die fontein waaruit alle liefde voortkom.

Ware liefde is ŉ uitvloeisel van God se liefde,

ware liefde is ŉ refleksie van God self.

Mense kan nie besluit wat liefde is nie (ons kan dit nie definieer nie).

Werklike liefde kom nie van mense af nie; dit kom van God af (v.10).

Mense se liefde kan soms werklik mooi wees, maar in ons diepste is ons liefde selfsugtig en hou dit op wanneer ons sterf.

Maar niks kan God se liefde keer of laat ophou nie –

nie siekte nie, nie aardbewings nie, nie terroriste nie, nie moordenaars en verkragters nie –

selfs die dood kan dit nie laat ophou nie.

Die teks is duidelik: God is die bron van liefde(v.7), Hy is liefde(v.16) –

1. Wat is werklike liefde? Kan mens dit sien, hoe lyk dit?

Om reg te verstaan wat Johannes bedoel is dit nodig om te onthou dat God Homself in Duet. 4:24 en Heb. 12:29 ook as ŉ “verterende vuur” laat beskryf.

Hy haat sonde en sy toorn verteer alle oortredings – geen sondige daad of gedagte kan in sy teenwoordigheid wees nie en ook geen mens wat daarmee besoedel is nie.

Die sonde van elke mens het ons vyande van God gemaak.

Weens ons sonde het hy vir elke mens ŉ “verterende vuur geword – van die ongebore en pasgebore babatjie tot die oudste grysaard, van die afskuwelike geweldenaar tot die vroomste getrouste kerkganger.

Maar terselfdertyd is hy ook liefde.

En in sy liefde het hy dit moontlik gemaak om met ons sonde en ons skuld daarvoor af te reken sonder om die sondaar daarmee saam te verwoes.

Inteendeel, in die plek van ewige lyding en dood wat ons verdien het,

bring sy liefde nuwe lewe wat vir altyd en altyd, vir ewig sal aanhou.

Vir die wat glo, is Hy nie meer ŉ verterende vuur nie want hulle straf is uitgewoed op Christus.

Dis die agtergrond waarin Johannes skryf dat God werklike liefde vir ons gewys het toe Hy sy enigste Seun gestuur het as versoening vir ons sondes sodat ons deur Hom kan lewe (v.9, 10).

Uit liefde kom Jesus Christus terwyl ons nog sondaars (Rom. 5:8) was,

Hy gee sy hemelse heerlikheid prys om as nietige mens gebore te word sodat Hy sy lewe sou gee sodat ons, sy vyande (Rom. 5:10), weer met God versoen kan word.

Hy gaan deur die verterende vuur van God se toorn sodat elkeen wat in Hom glo nie meer die vuur sal ontvang nie, maar die lafenis van God se liefde.

Wil jy weet wat werklike liefde is?

Kyk na Jesus Christus aan die kruis.

Sien die verterende vuur wat op Hom afkom,

sien die liefde van ŉ Vader wat sy Seun prysgee

sien die liefde van Christus wat Homself opoffer in gehoorsaamheid

sien die liefde van die Heilige Gees wat jou deur geloof inlyf om deel te hê Christus se versoening.

Dit is werklike liefde – God se liefde vir jou!

*Die wonder van Kersfees is nie ŉ babatjie in ŉ krip nie. Wie Hy is en wat Hy gedoen het is die wonder! Moenie dit in selfvoldane ongeloof miskyk omdat die liggies en die boompies en die presente liedjies jou verblind en meevoer nie!*

O, mag die Here dat elkeen van ons hom in verwondering en onuitputlike dankbaarheid sal vereer.

Mag sy liefde ons oorweldig sodat elkeen van ons (party dalk die eerste keer)

al ons hoop op Hom alleen sal vestig –

Jesus Christus in ons plek.

Dit is God se liefde!

1. Hoe ontvang ons God se liefde

Dit is God die Heilige Gees wat ons deur sy liefde laat deel kry aan die liefde van die Vader en die Seun.

Die Heilige Gees is die bron van jou geloof om te kan bely dat Jesus die Seun van God is, en wanneer jy dit van harte bely dan bly God in jou en jy in God. (v.15).

God gee aan elke gelowige sy Gees – Hy laat ons deel kry aan sy Gees (v.13).

So kry ons deel aan sy liefde.

Ja, deur die Heilige Gees is die bron van werklike liefde in God se kinders – ook in jou en my wat glo.

1. Wat is die doel van God se liefde in en deur ons?

God se liefde in Jesus Christus maak ons vry van God se oordeel oor ons sonde,

sodat ons nie meer bang is vir die dag wanneer God se finale dag van oordeel kom nie (v.17).

Ten spyte van ons sondes sien ons met vrymoedigheid uit na daardie dag.

Ons weet dat ons sondeskuld reeds deur Christus betaal is,

ons weet sy geregtigheid is vir ons gegee

asof ons soos Hy ook sonder sonde voor God verskyn.

En hierdie vreesloosheid, hierdie geborge wees in God se liefde word deel van jou hele lewe.

Ons lewe nou sonder vrees in die sorgsame liefde van ons Hemelse Vader wat ons so bewaar dat selfs nie ŉ haar van ons koppe sal val nie. Selfs die swaar en die seer in hierdie lewe trotseer ons met sy krag en genade.

Die tweede doel van God se liefde in ons, of liewer deur ons en om ons, is dat ons mekaar moet liefhê.

Trouens, dit is die hooftema van hierdie skrifgedeelte.

Dit begin in v.7 met die opdrag en oproep dat ons mekaar sal liefhê en weer dieselfde opdrag in v. 21.

Hoe moet ons mekaar liefhê?

Dieselfde self opofferende liefde van God moet in ons wees.

Jesus sê in Joh. 15:9, dat, “Soos die Vader my liefhet so het ek julle ook lief.” En dan spesifiek in v. 12, “Dit is my opdrag: Julle moet mekaar liefhê soos Ek julle liefhet.”

God se liefde moet in ons en deur ons herhaal word.

Nie liefde volgens ons standaarde en ons grense nie

en nie net gefokus op ons mense alleen nie.

Jou liefde vir ander word nie bepaal deur ras, geslag of ouderdom nie en ook nie deur sy of haar reaksie teenoor jou nie;

Jou liefde word bepaal deur God se liefde.

Dit beteken dat die oogmerk van God se liefde

is dat dit sigbaar moet word in die liefde van sy kinders,

van my en jou en hierdie gemeente van gelowiges.

Ons het gelees in v. 12,

“Niemand het God nog ooit gesien nie,

maar as ons mekaar liefhet dan bly God in ons en

het sy liefde in ons sy doel volkome bereik.”

In Joh. 14 vra Filippus dat Jesus vir hulle die Vader sal wys. En dan antwoord Jesus, *“Ek is al so lank by julle en ken julle my nie? Wie My sien, sien die Vader.”*

So moet God se liefde in ons en deur ons sigbaar word.

Iemand het die so gestel,

“Die onsigbare God wat Hom eenmaal laat sien het in die Seun

openbaar Homself nou in sy mense wanneer hulle mekaar liefhet.

God se liefde is sigbaar in hulle liefde want

hulle liefde is sy liefde in hulle deur die Heilige Gees.”

<<Herhaal.>>

Die liefde van hierdie en elke gemeente moet God se liefde sigbaar maak aan die gemeenskap.

En dit sal – ás ons mekaar lief het soos Hy ons liefhet.

Wat is daar wat jou dalk weerhou om met oorgawe opofferings te maak wat Jesus se liefde ten toon sal stel?

Kan mense in die gemeenskap God se liefde duidelik sien wanneer hulle na die gelowiges in hierdie gemeente kyk?

Kan die kinders en onderwysers Jesus se liefde in jou sien by die skool?
 Hoor mense Jesus se liefde in jou woorde en sien hulle dit in jou gedrag?

As iemand hier God se liefde sou bevraagteken in ŉ tyd van swaarkry of trauma –

sal mense kan antwoord dat sy liefde tog duidelik is by die mense in die
GK Pinetown?

Die Woord van God is baie duidelik my liewe boer en suster,

moenie maar net bly dink en praat en optree soos voorheen nie

Jesus sê ook in Joh. 15:10 dat “As julle my opdragte uitvoer, sal julle in my liefde bly, net soos Ek die opdragte van my Vader uitvoer en in sy liefde bly.

Maar onthou mooi – jy is nie die bron van liefde nie, God is. Om net maar harder te probeer gaan weer nie werk nie!

Om meer lief te hê, soos wat die Woord jou nou oproep, moet jy dit by Hom vind.

Soek sy liefde dag en nag – Die Heilige Gees sal al meer daaraan laat deel kry:

Soek dit

in sy Woord en in gebed,

by God se kinders waar julle mekaar ook al raakloop,

veral hier in die gemeente saam.

Liewe gemeente

God is die bron van liefde,

Hy het dit in oorvloed bekend gemaak in Christus en

elkeen wat glo daaraan deel laat kry deur die Heilige Gees.

Hy bereik sy doel in julle wanneer sy liefde julle vrese wegneem oor die dag van oordeel en ander vrese van hierdie lewe.

Ons moet mekaar so liefhê soos Christus julle liefgehad het –

en dan sal ons liefde vir mekaar en vir die gemeenskap ŉ sienbare en tasbare vergestalting sal wees van God se liefde.

Die onsigbare God openbaar Homself deur

die sigbare liefde van die gemeente van gelowiges;

– ás ons mekaar lief het.

Mag julle elkeen en almal in verwondering van sy liefde lewe.

Laat dit ons passie wees – om elke geleentheid uit te buit om Jesus se liefde in ons en deur ons sigbaar te maak.

Amen